Maatskaplike krisis dreig - Solidariteit WêreldSolidariteit Wêreld
Tuis › Mediaverklarings › Maatskaplike krisis dreig
Die Solidariteit Beroepsgilde vir Maatskaplike Werkers het hom sterk uitgespreek teen die departement van maatskaplike ontwikkeling aangesien nog subsidie-uitbetalings weens nalatigheid sloer.
Die gilde het die Solidariteit Navorsingsinstituut versoek om deurtastende navorsing oor die uitdagings van subsidie-uitbetalings te doen sodat ons met werkbare oplossings na die departement kan gaan.
“In April vanjaar het kinderhuise in Pretoria deurgeloop en nou is dit kinderhuise, ouetehuise en ander instansies in die Oos-Kaap. Dit blyk dat dit al hoe meer in ’n landswye maatskaplike kwessie ontaard en die departement moet hiervoor aanspreeklik gehou word,” sê Hennie Bierman, hoof van Solidariteit se Beroepsgildes.
Luidens ’n berig op Netwerk24 versuim die departement om staatsubsidies aan talle organisasies sonder winsbejag in die Oos-Kaap uit te betaal. Die meeste van hierdie organisasies is blykbaar vier maande gelede laas betaal.
“Die uitdagings wat die nie-betalings van subsidies inhou, is aansienlik groter as net kosvoorsiening. Personeel se salarisse en ander basiese behoeftes kan ook nie betaal word nie,” voer Bierman aan.
Indien die departement die subsidies nie binnekort uitbetaal nie, sal hierdie organisasies genoodsaak word om hul deure te sluit, wat ’n katastrofiese impak op gemeenskappe sal hê, wat grootliks op maatskaplike hulp staatmaak.
“Die Beroepsgilde vir Maatskaplike Werkers voel sterk dat maatskaplike werkers met genoeg uitdagings te kampe het. Of hulle die salarisse gaan kry wat hul toekom, moenie een van daardie uitdagings wees nie,” sluit Bierman af.